OBH 3141/1996.
Az állampolgári jogok országgyűlési biztosa általános helyettesének jelentése
Előadó: Tasnádiné dr. Bácsi Zsuzsanna

Az eljárás megindulása

A panaszos beadványában kifogásolta, hogy a kerületi Tüzeléstechnikai Vállalat, kérése ellenére nem megfelelő módon ellenőrizte egy Bt. által elvégzett kéményépítési munkát.

Kapcsolódó jogszabályok

1993. évi LIX. törvény az állampolgári jogok országgyűlési biztosáról
18. § (3) Az országgyűlési biztos az általa vizsgált ügy intézőjét vagy az eljárást folytató szerv bármely munkatársát meghallgathatja, továbbá az érintett szerv vezetőjét vagy felügyeleti szervének vezetőjét, valamint az annak lefolytatására a jogszabály által egyébként feljogosított szerv vezetőjét vizsgálat lefolytatására kérheti fel.

1995. évi XLII. törvény az egyes helyi közszolgáltatások kötelező igénybevételéről
1. § (2) A helyi önkormányzat által szervezett, az e törvényben meghatározott kéményseprő-ipari közszolgáltatást a tulajdonos köteles igénybe venni.

2. § A helyi önkormányzat rendeletben állapítja meg:
a) a helyi közszolgáltatás megnevezését, a közszolgáltatással ellátott terület határait;
b) a nyilvánosan meghirdetett pályázatot elnyerő, a közszolgáltatást végző intézmény vagy szakvállalkozás (a továbbiakban együtt: szolgáltató) megnevezését, illetőleg annak a működési területnek a határait, amelyen belül a szolgáltató a közszolgáltatás teljes körét valamennyi tulajdonos tekintetében rendszeresen köteles ellátni;
c) a közszolgáltatás ellátásának rendjét és módját, a szolgáltató és a tulajdonos ezzel összefüggő jogait és kötelezettségeit, a szolgáltatásra vonatkozó szerződés egyes tartalmi elemeit [Ptk. 226. § (1) bek.];
d) közüzemi szolgáltatás (Ptk. 388. §) esetén a közüzemi szerződés létrejöttének módját, valamint a szolgáltatás igénybevételének, korlátozásának, megtagadásának - jogszabályban nem rendezett - módját és feltételeit;
e) az érintett közfeladattal összefüggő - jogszabályban nem rendezett - helyi önkormányzati hatósági feladatot, hatáskört és szabálysértést;
f) az elvégzendő szolgáltatás alapján a tulajdonost terhelő díjfizetési kötelezettséget, a díj mértékét, megfizetésének rendjét, az esetleges kedvezmények eseteit, vagy a szolgáltatás ingyenességét.

3. § E törvény alkalmazásában
f) kötelező kéményseprő-ipari közszolgáltatás: a lakásban, helyiségben lévő tüzelőberendezés égéstermékének elvezetésére szolgáló kémény és tartozékának, füstjáratának időszakos ellenőrzése, tisztítása, a kémény időszakos műszaki felülvizsgálata, a használatával összefüggő szakvélemény adása.

4. § ... (4) Az e törvény végrehajtását szolgáló rendeletalkotásról a közszolgáltatást szervező helyi önkormányzat, a fővárosban Budapest Főváros Közgyűlése, ... gondoskodik.

27/1996. (X.30.) BM rendelet a kötelező kéményseprő-ipari közszolgáltatásról

Az érintett alkotmányos jogok

A Magyar Köztársaság Alkotmányának 2. § (1) bekezdése: "A Magyar Köztársaság független, demokratikus jogállam."

A vizsgálat megállapításai:

Vizsgálatom során az 1993. évi LIX. törvény 18. §-a értelmében felkértem a kerületi önkormányzatot, indítson vizsgálatot annak megállapítására, hogy a kéménybekötés ellenőrzésére jogosult szerv megfelelően eleget tett-e ellenőrzési kötelezettségének.
Egyben kértem a helyi önkormányzati rendelet megküldését.

A kerületi önkormányzat jegyzője arról tájékoztatott, hogy Budapest Főváros Közgyűlése a kéményseprő-ipari közszolgáltatás helyi igénybevételének szabályozásáról rendeletet még nem alkotott.
A Budapest Főváros Főpolgármesteri Hivatalának tájékoztatása szerint a helyi rendelet leghamarabb 1997. év őszén készül el.

Időközben 1995. évi XLII. törvény 4. § (3) bekezdésében írt felhatalmazás alapján a minisztérium megalkotta a 27/1996. (X.30.) BM rendelet. E rendelet szabályozza a kötelező közszolgáltatás szakmai követelményeit, tevékenységi kört, és a közszolgáltatás ellátására való jogosultság feltételeit.

Az 1995. június 10-én hatályba lépett 1995. évi XLII. tv. 4. § (4) bekezdése értelmében a Fővárosi Közgyűlésnek rendeletet kellett alkotnia a kéményseprő-ipari közszolgáltatás helyi igénybevételének szabályozásáról.
A törvény 2. § a.)-f.) pontjaiban írtak részletes szabályait ugyanis a helyi önkormányzat határozza meg rendeletében.
A törvény nem szab határidőt a végrehajtási rendelet elkészítésére, de a helyi rendelet hiánya a magasabb rendű jogszabály végrehajtását akadályozza. A helyi rendelet hiányában a helyi önkormányzat e körben hatósági feladatait nem tudja ellátni. Mindez jogbizonytalanságot eredményez, ami az Alkotmány 2. § (1) bekezdésében rögzített jogállamiság elvét sérti.

Ajánlás:

A vizsgálatom során feltárt alkotmányos visszásságok kiküszöbölése érdekében:

Felkérem a Főpolgármestert, tegye meg a szükséges intézkedéseket annak érdekében, hogy a Budapest Főváros Közgyűlése haladéktalanul alkossa meg a kéményseprő-ipari közszolgáltatás helyi igénybevételének szabályozásáról szóló rendeletet.

Budapest, 1997. július 30.

Dr. Polt Péter